- గత తప్పుల విషయంలో పశ్చాత్తాపం
-  తిరిగి మార్కెట్లోకి రావాలని యోచన
-  అందుకు తగ్గట్లుగా అంతర్గత సన్నాహాలు..
   ఫ్రాంక్‌ఫర్ట్‌: ఇటీవలి కాలం వరకు హ్యాండ్‌సెట్ల రంగంలో దిగ్గజంగా వెలుగొందిన నోకియా సంస్థ తిరిగి మొబైల్‌ ఫోన్లు, వినియోగదారు వస్తువుల తయారీ రంగంలో అడుగుపెట్టాలని యోచిస్తోంది. టెక్నాలజీ పరంగా వస్తున్న మార్పులను సమయానుకూలంగా అందిపుచ్చుకోకపోవడం, అధిక వ్యయం, వేగంగా మారుతున్న వినియోగదారు అభిరుచుల పట్ల ఆలస్యంగా ప్రతిస్పందించడం వల్లే మొబైల్‌ రంగ దిగ్గజమైన తమ మనుగడకు విఘాతం కలిగిందన్న ఆ సంస్థ గ్రహించింది. ఈ కారణాల వల్లే బంగారం లాంటి భవిష్యత్తు ఉన్న హ్యండ్‌ సెట్ల తయారీ సంస్థను మైక్రోసాఫ్ట్‌ చేతిలో పెట్టాల్సి వచ్చిందని చింతిస్తోంది. 'పోగొట్టుకున్న చోటే వెతుక్కోవాలన్నట్లు' ఇప్పుడు తాజాగా ఈ సంస్థ తిరిగి మొబైల్‌ ఫోన్లపై తిరిగి దృష్టిపెడుతున్నట్లు సమాచారం.
తిరిగి రంగప్రవేశం..
      పూర్వ వైభవం సంపాధించడంలో భాగంగా నోకియా కొత్తకొత్త ఉత్పత్తులను పరీక్షిస్తుండడం, అమ్మకపు భాగస్వాములతో సంప్రదింపులు జరపడం, సాఫ్ట్‌వేర్‌ నిపుణులను కూడా ఉద్యోగంలోకి తీసుకుంటున్నట్లుగా సమాచారం. ఒకప్పుడు మొబైల్‌ఫోన్ల రంగంలో రారాజుగా ఎదిగిన సంస్థ ఆ తరువాత మార్కెట్లోకి స్మార్ట్‌ఫోన్ల ప్రవాహం పెరగడం, యాపిల్‌, శాంసంగ్‌ వంటి సంస్థల నుంచి తీవ్రపోటీ ఎదురవడంతో నోకియా కంపెనీ 2013లో తన హ్యాండ్‌సెట్ల వ్యాపారాన్ని సాఫ్ట్‌వేర్‌ దిగ్గజ సంస్థ మైక్రోసాఫ్ట్‌కు విక్రయించిన సంగతి తెలిసిందే. అప్పటి నుంచి నోకియా సంస్థ టెలికాం నెట్‌వర్క్‌కు సంబంధించిన ఇతర ఉపకరణాలను, పరికరాలను తయారు చేస్తోంది.
మొదలైన సన్నాహాలు..!
     నోకియా బాస్‌ రాజీవ్‌ సూరీ ఇప్పుడు సంస్థ ఇప్పుడు తాజాగా తిరిగి మొబైల్‌ ఫోన్ల విభాగంలో అడుగుపెట్టాలని యోచిస్తున్నారు. అయితే మైక్రోసాఫ్ట్‌ సంస్థతో ఉన్న ఒప్పందం ప్రకారం నోకియా 2016 చివరి వరకు తిరిగి హ్యాండ్‌సెట్‌ వ్యాపారంలోకి అడుగుపెట్టేందుకు అవకాశం లేదు. అయితే ఈ లోపు పలు ఉత్పత్తులతో, తగిన సౌకర్యాలతో రంగం సిద్ధం చేసుకోనే దిశగా నోకియా అడుగులు వేస్తోన్నట్లు రాయిటర్స్‌ సంస్థ ఒక వార్తా కథనాన్ని ప్రచురించింది. నోకియా ఇప్పటికే ఎన్‌2 అనే యాండ్రాయిడ్‌ను ఆధారిత ట్యాబ్లెట్‌ ఆవిష్కరణ ద్వారా నోకియా వినియోగదారు మార్కెట్లోకి అడుగు పెట్టింది. ఇది ఇలా ఉండగా సంస్థ టెక్నాలజీ విభాగం లింక్డ్‌ఇన్‌లో ఉద్యోగ ప్రకటనలను ఇస్తోంది. ఎక్కువగా యాండ్రాయిడ్‌ ఇంజినీర్స్‌, ఆపరేటింగ్‌ సాఫ్ట్‌వేర్‌ వంటి స్పెషలైజేషన్‌లో దరఖాస్తులను కోరుతోంది. అయితే దీనిపై నోకియా సంస్థ పూర్తి వివరాలు తెలిపేందుకు నిరాకరించింది. నోకియా టెక్నాలజీ విభాగంలో దాదాపు 600 మంది ఉద్యోగులు నిరంతరం కొత్త వినియోగదారు ఉత్పత్తుల రూపకల్పనలో నిమగమై పని చేస్తున్నట్లుగా తెలిపింది. ఇందులో ఫోన్లు, డిజిటల్‌ వీడియోలు మరియు ఆరోగ్య సంరక్షణ ఉత్పత్తులు వంటివి ఉన్నట్లుగా వివరించింది.
'అంత' సీన్‌లేదట..
      ప్రస్తుత పోటీ ప్రపంచంలో వినియోగదారుల అభిరుచులు వేగంగా మారుతున్నాయని దీనికి తోడు యాపిల్‌, శాంసంగ్‌ వంటి దిగ్గజ సంస్థలు వినూత్న మోడళ్లు, పలు ఉత్పత్తులతో దూసుకుపోతున్నందున మొబైల్‌ రంగంలో తిరిగి పూర్వవైభవం పొందడం నోకియాకు సాధ్యకాకపోవచ్చని విశ్లేషకులు అంటున్నారు. కొన్ని వందల బిలియన్‌ డాలర్లను వెచ్చించి సంపాదించుకున్న మేథో సంపత్తి హక్కులు, పేటెంట్లు నోకియా వద్ద అలా మిగిలి ఉన్నాయి. హ్యాండ్‌సెట్ల వ్యాపారం విక్రయించిన తరువాత కూడా నోకియా వద్ద మిగిలిన వీటిని పూర్తిస్థాయిలో వినియోగించుకొని తిరిగి మార్కెట్లోకి అడుగుపెట్టాలని సంస్థ యోచిస్తోంది. దీనికి తోడు గత ఏప్రిల్‌లో ప్రకటించిన విధంగా అల్కాటెల్‌-లూసెంట్‌ను చేజిక్కించుకునే ప్రక్రియపూర్తయితే త్వరలోనే మరింత మంది టెక్నాలజీ నిపుణులు సంస్థలో వచ్చి చేరే అవకాశం ఉంది. దీంతో సంస్థ బలం మరింతగా పెరగనుంది. ఇటీవలే ఈ సంస్థ సైంటిస్టులకు నోబెల్‌ బహుమతి కూడా వచ్చిన సంగతి విదితమే.
మీ స్నేహితులకు రికమెండ్ చెయ్యండి